Kobus Prinsloo » Somerstrand Gemeente
Glo jy God is? Skriflesing: Genesis 22:1-19
Inleiding: Is God moedswillig?
Is God moedswillig as Hy Abraham beveel om sy seun, Isak te gaan offer?
Die vraag is: Wat toets God?
Maak God ons lewensomstandighede moeilik net om die lewe vir ons onaangenaam te maak of om ons geloof te toets?
Maak God Abraham se lewe raaiselagtig, sodat hy moet wonder wat is God se volgende skuif op die skaakbord van die lewe?
Is geloof ons poging om God te oortuig dat die spel van die lewe in ons guns behoort te eindig?
Dit is die vraag waaroor ons vanoggend in diepte wil kyk.
Wanneer beproef God vir Abraham?
Hierdie beproewing kom nadat God verskeie kere aan Abraham verskyn het. Genesis 12:1-3, 7; 15:1-2, 5-6; 17:1-16; 18:1-33 en nou in 22:1-19. Eers nadat God homself baie duidelik aan Abraham openbaar het en sy beloftes vervul het, stel God hom op die proef.
Ook nadat Isak gebore is en God bewys het dat Hy doen wat Hy beloof, toets Hy vir Abraham.
Ook nadat Abraham vir Hagar die woestyn ingestuur het en daarmee afstand gedoen het van sy eie plan van hoe hy gedink het hy God se belofte aan 'n nageslag, tot uitvoering sal bring. Abraham moes eers erken dat sy eie poging in die pad van God staan en daardie deur toemaak.
En ons vra steeds die vraag: Wat toets God wanneer Hy Abraham beveel om Isak te gaan offer?
Wat weet Abraham?
Hy weet dat niks te buitengewoon vir die Here is nie [Gen 18:14].
Hy weet, soos Dawid, dat hy hom nie oor groot dinge wat bo sy vermoë is, moet bekommer nie [Ps 131:2].
Wat glo Abraham?
Beproewings is deel van aanbidding. Terwyl Abraham en Isak en die slawe op pad is na die plek wat die Here vir hom aangewys het, sê hy vir die slawe: "Wag hier…Ek en die seun gaan daar aanbid, dan kom ons terug na julle toe" [22:5].
Hierdie opdrag van die Here is vir Abraham 'n tyd van toewyding en verootmoediging voor die Here. 'n Tyd van oorgawe en onderdanigheid aan die wil van God, met die wete dat God op 'n manier sal voorsiening maak dat Isak sal bly lewe.
Hoewel die uitkoms vir Abraham totaal onbekend is, reken hy op wie God is en op grond van wat God reeds in sy lewe gedoen het. Hoe meer onbekend en onverstaanbaar God se werke en die lewe raak, hoe meer buig Abraham in afhanklikheid voor God neer.
Die apostel Petrus leer ons dat beproewings ons verhouding met God suiwer. In 1 Pet 1:3-7 begin hy ook met dit wat God reeds vir ons gedoen het deur Christus se kruisdood. Hy skenk aan ons die nuwe lewe deur die opstanding en dood van Christus. Dit is ons lewende hoop op die onbesmette onverwelklike erfenis wat God vir ons in bewaring hou, soos wat Hy Abraham se nageslag in bewaring gehou het deur sy belofte en die geboorte van Isak.
In vers 5 sê Petrus dan, en omdat julle glo word ook julle deur die krag van God veilig bewaar vir die saligheid wat reeds gereed is om aan die einde van die tyd geopenbaar te word.
Vers 6: Verheug julle oor die beproewings, want dit toets julle geloof sodat julle kan sien God is wie Hy sê Hy is, want hoe meer ons sien God is wie Hy sê Hy is, hoe sterker word ons geloof in Hom.
Slot: God is nie moedswillig nie
Soos God aan Abraham verskyn het in Gen 18 om te kom sê dat Sara oor 'n jaar 'n seuntjie sal hê, so verskyn God aan Abraham in die opdrag om vir Isak te gaan offer, sodat Abraham kan sien God is wie Hy sê Hy is.
Selfs al neem dit beproewings, sal God dit gebruik om te wys hoe lief Hy ons het.
God sê vir my en jou vandag: Kom saam met My sodat jy kan sien wie Ek is.
Written by Chris van Wyk on 03/07/2017 . Posted in Kobus Prinsloo, Preke
God verskyn: Genesis 18
Elkeen van ons het al hierdie wens uitgespreek: "As God maar net self aan my kan verskyn…" as hy maar net sy wil aan my sal bekend maak, dat ek alles kan verstaan!
God is nie 'n vreemdeling nie
Written by Kobus Prinsloo on 19/06/2017 . Posted in Kobus Prinsloo, Preke
'n Nuwe Hart As jy geweet het wat God gee … Johannes 4:5-42 en Romeine 5:1-2
Ons kan die Johannes-evangelie die 'Evangelie van die Heilige Gees' noem. Johannes verduidelik dat God met die koms van Christus 'n nuwe bedeling kom vestig. God wil met ons 'n verhouding tot stand bring wat gebaseer is op die wedergeboorte [Joh 1:13]. Elkeen wat Hom aanneem, word uit die Heilige Gees gebore [Joh 3:6] en so bewerk God 'n nuwe hart/gees in elkeen wat glo.
Die hoofmomente van die eerste vier hoofstukke is bekering en wedergeboorte [1:12-13], Jesus se gesprek met Nikodemus [Wat uit die mens gebore is is mens, wat uit die Gees gebore is, is gees. Joh 3:6] en die gesprek met die Samaritaanse vrou [As jy geweet het wat God gee… Joh 4:10]. Die boodskap van die Johannes-evangelie is dat God aan elkeen van ons 'n nuwe hart wil kom gee, sodat ons 'n persoonlike verhouding met God kan hê.
Sy is privaat, geslote en verdedigend wanneer Jesus met haar by die put praat. Sy wil eintlik nie met hierdie vreemdeling iets te doen hê nie. Sy is gewoond daaraan om vreemde mense, inteendeel, alle mense te vermy, weens die stories wat oor haar lewenswyse vertel word. Sy kom skep water op 'n tyd wanneer daar min mense is, maar vandag sit hierdie man hier, wat nie wil ophou gesels nie – sy wens hy wil net weggaan. Hy bly praat oor lewende water.
Jesus sien die bitterheid en die pyn in haar oë. Om 'n gesprek met haar aan te knoop, vra Jesus vir haar water om te drink.
Die vrou se eerste reaksie is om die skeidinge tussen die Jode en die Samaritane te gebruik om 'n gesprek met Jesus te vermy, terwyl Jesus die gesprek dadelik na haar hart toe neem. Weet jy wat God gee? [Joh 4:10]. Jesus laat hom nie afskrik deur die menslike skeidinge nie, hy kyk bo-oor dit na die hart van die vrou. Hy kan sien sy is soekende na die lewende water wat God gee. Hy lei haar om te ontdek dat sy die lewende water nodig het en Hy weet ook wat weerhou haar van die lewende water. Dit is waarom hy haar vra om haar man te gaan roep, wanneer sy vra na die water wat die ewige lewe gee.
Nou is Jesus by die punt om haar te laat verstaan dat sy Hom nodig het [Joh 1:4]. Sy besef nou dat sy eintlik in duisternis lewe, ver van die Lig af waar daar ware lewe is. Op hierdie stadium in die gesprek raak sy bewus van die feit dat Jesus 'n 'profeet' is, dat sy eintlik met iemand met 'n bo-menslike karakter gesprek voer. Dit is al wat Jesus in gedagte het, want nou kan hy haar begin bewus maak dat sy eintlik met 'n hart vol doodsheid lewe.
'n Nuwe hart, 'n nuwe lewe
Met die nuwe bedeling wat Jesus begin, val alle doodsheid weg, 'n doodsheid wat veroorsaak word deur die twis tussen die Jode en die Samaritane oor hulle gebruike, lewenswyse en die plek waar hulle onderskeidelik aanbid.
Die skeidinge tussen haar en God verval. Deur haar ontmoeting met Jesus by die put word sy bevry van haar sondige verlede en bring Jesus haar tot ware geloof in God.
Nou kan sy die Vader deur die Gees en in waarheid – die waarheid wat sy in Jesus ontdek, aanbid, want Jesus is die weg die waarheid en die lewe.
In Filippense 3:3 lees ons "Ons het die ware besnydenis, ons wat God deur sy Gees dien, ons wat ons op Christus Jesus beroem en nie op uiterlike dinge vertrou nie". Dit is die bedeling wat Jesus aan die vrou by die put wil bekend maak, sodat dit ook in Samaria bekend kan word dat die Messias gekom het en dat die bedeling van die uiterlike dinge verby is. Paulus sê in vers 7-8 "Maar wat eers vir my 'n bate was, beskou ek nou as waardeloos ter wille van Christus…. Want om Christus Jesus my Here te ken, oortref alles in waarde". Daar is geen plaasvervanger vir 'n lewende verhouding met Jesus Christus nie.
Het jy 'n nuwe hart en 'n nuwe lewe? Dien jy God deur die Gees en die Waarheid [Jesus Christus]?
Geloof, Vryspraak, Vrede
Voer jy nog 'n stryd met jou verlede, soos die vrou by die put? Het jy die vryspraak deur Christus aangeneem [Romeine 5:1-2] sodat daar vrede tussen jou en God kan wees? Elkeen wat glo het vrye toegang tot die ganade van God. Dit is die nuwe bedeling wat God vir elkeen bedoel met die koms van Jesus Christus na die wêreld.
Ken jy hierdie verhouding met God waar jy Hom in Gees en in Waarheid aanbid?
Jesus sê vir die vrou by die put "As jy geweet het wat God gee, … sou jy Hom gevra het, en Hy sou vir jou die lewende water gegee het" [Joh 4:10].